Dokumentoimatonta tietoa - Digitoday - Ilta-Sanomat
Julkaistu: 9.4.2009 15:27
Tietoturvatutkija Jack Louis kuoli tapaturmaisesti ennen kuin hän ehti kehittää paikkauksia tcp-protokollasta löytämilleen vakaville haavoittuvuuksille.
Tietoturva-asiantuntija Jack Louis, joka löysi puoli tusinaa haavoittuvuutta internet-liikennettä ohjaavasta tcp-protokollasta, kuoli maaliskuun puolivälissä savumyrkytykseen kotinsa tulipalossa Karlskronassa Ruotsissa. 32-vuotias Louis työskenteli Outpost24-tietoturvayhtiössä, ja yhtiön turvallisuuspäällikkö Robert Lee esitteli tcp-aukot Helsingissä T2-tietoturvaseminaarissa viime lokakuussahttp://www.digitoday.fi/tietoturva/2008/10/03/tcp-aukko-paljastuu-helsingissa/200825840/66. Louisin kuolema saattaa lykätä hänen löytämiensä haavoittuvuuksien korjaamista. Tcp-protokolla säätelee verkon dataliikennettä. Louisin löytämien haavoittuvuuksien avulla hyökkääjä pystyisi kaatamaan isojakin internet-palveluja suhteellisen vähäisellä laskentatehollahttp://www.itviikko.fi/tietoturva/2008/10/20/windows-kone-kaatuu-hetkessa/200827289/7. Vielä lokakuussa Outpost24 arveli saavansa paikkaukset valmiiksi pääsiäisen aikoihin. Tutkimusta on koordinoinut Suomen Cert-fi -tietoturvayksikkö. Tietoturva-asiantuntija Jussi Erosen mukaan tapaus on ennenkuulumaton. – Jackin kuolema ei ainakaan helpota työtämme, Eronen kommentoi Infoworld-lehdellehttp://www.infoworld.com/d/security-central/researchers-death-casts-pall-over-major-tcp-fix-794?source=NLC-TB. – Hän kuitenkin dokumentoi työnsä erittäin hyvin, ja olemme saaneet tarvittavan aineiston raportoidaksemme laitevalmistajille. Louis ei kuitenkaan ehtinyt antaa kaikkea tutkimustietoaan ennen tapaturmaista kuolemaansa. – On paljon muita haavoittuvuuksia, joista Jackilla ei ollut tarpeeksi tutkimustietoa antaakseen eteenpäin valmistajille, Lee sanoo. Leen mukaan vian korjaamisesta ei selvitä vain verkkolaitteiden ohjelmistopäivityksillä, vaan myös tcp-pinot on kirjoitettava tulevaisuudessa uudella tavalla. Lee arvioi, että paikkaukset saadaan valmiiksi kesäkuun alussa, mutta haavoittuvuuksien korjaaminen voi lykkääntyä. – Ongelma on, ettei vain yksi valmistaja voi julkistaa paikkausta, vaan kaikkien on tehtävä se samaan aikaan, Lee sanoo. Muuten hakkerit voisivat kehittää paikkauksen avulla haavoittuvuutta hyödyntävän menetelmän ja hyökätä paikkaamattomiin järjestelmiin. Toistaiseksi ei ole tiedossa, että aukkoja olisi käytetty hyväksi. Perttu Pitkänen
Vakavaksi väitetty tcp-haavoittuvuus epäilyttää hakkeria, mutta aukon löytänyt firma väittää, ettei hän tiedä mistä todellisuudessa on kysymys. Lue lisää ›